Balti riigid maksavad õhuturbe eest 400 000 eurot aastas   Balti riigid peavad  tulevast aastast alates tasuma NATO õhuturbemissiooni kulude eest 400 000 eurot aastas ehk 6,24 miljonit Eesti krooni.  Läti kaitseministeerium teatas, et ministeerium tegi parandused tänavu veebruaris allkirjastatud Baltimaade õhuruumi patrullimise leppesse, mille järgi kulub NATO jõudude ülalpidamiseks 1,2 miljonit eurot aastas ning summa jagatakse võrdselt Eesti, Läti ja Leedu vahel.  Igas kuus kulub arvutuste järgi missiooni ülalpidamiseks Leedus Shiauliai lähedal asuvas Zokniai baasis 100 000  eurot. Summa on saadud NATO personali arvukust ja Shiauliai keskmisi hotellihindu arvestades.  Läti kavatseb õhuturbe missiooni eest tasuda riigieelarves kaitseministeeriumile ette nähtud rahast.  Praegu tasub personali ja tehnika transportimise ning ülalpidamise kulud Leedus riik, kelle õhujõud missioonis osalevad.  NATO hävitajad alustasid Balti õhuruumi turvamist 2004. aasta märtsis. Seni on missiooni täitnud USA, Belgia, Taani, Prantsuse, Suurbritannia, Hollandi, Norra, Poola, Hispaania,  Türgi ja Saksamaa õhujõud.  Praegu patrullivad Baltimaade õhuruumis Rumeenia hävitajad.  BNS